Úradný vestník L 201 , 26/07/2001 S. 0010 - 0011



Nariadenie Rady (ES) č. 1515/2001 z 23. júla 2001 o opatreniach, ktoré môže prijať spoločenstvo na základe správy prijatej orgánom na urovnávanie sporov WTO, ktorá sa týka antidumpingových a antidotačných opatrení RADA EURÓPSKEJ ÚNIE, so zreteľom na Zmluvu o založení Európskeho spoločenstva, najmä na jej článok 113, so zreteľom na návrh Komisie, keďže: (1) Nariadením (ES) č. 384/96 [1] prijala Rada všeobecné pravidlá na ochranu pred dumpingovými dovozmi z krajín, ktoré nie sú členmi Európskeho spoločenstva. (2) Nariadením (ES) č. 2026/97 [2] prijala Rada všeobecné pravidlá na ochranu pred subvencovaným dovozom z krajín, ktoré nie sú členmi Európskeho spoločenstva. (3) Na základe Marakéšskej dohody o založení Svetovej obchodnej organizácie (WTO) sa dosiahla Dohoda o pravidlách a rokovacom poriadku pri riadení urovnávania sporov (ďalej len "DOUS"). Podľa DOUS sa zriadil Orgán na urovnávanie sporov (ďalej len "OUS"). (4) S ohľadom na povolenie spoločenstva, ak sa domnieva, že je vhodné prijať opatrenia na základe nariadenia (ES) č. 384/96 alebo nariadenia (ES) č. 2026/97 v zhode s odporúčaniami a pravidlami obsiahnutými v správe prijatej OUS, je nevyhnutné zaviesť osobitné ustanovenia. (5) Orgány spoločenstva môžu považovať za primerané zrušiť, zmeniť a doplniť alebo prijať iné osobitné opatrenia s ohľadom na opatrenia prijaté na základe nariadenia (ES) č. 384/96 alebo nariadenia (ES) č. 2026/97, vrátane opatrení, ktoré neboli predmetom zmierovacieho konania DOUS, aby sa zohľadnil právny výklad vypracovaný OUS. Okrem toho orgány spoločenstva by mali zabezpečiť, kde je to vhodné, pozastavenie alebo preskúmanie týchto opatrení. (6) Opravný prostriedok na OUS nepodlieha časovému obmedzeniu. Odporúčania v správe prijatej OUS majú len účinok do budúcnosti. V dôsledku toho je vhodné upresniť, ktoré opatrenia prijaté na základe tohto nariadenia nadobudnú účinnosť odo dňa nadobudnutia ich účinnosti, ak nie je stanovené inak a nestanoví sa tým základ pre úhradu ciel zavedených k tomuto dátumu, PRIJALA TOTO NARIADENIE: Článok 1 1. Ak OUS prijíma správu týkajúcu sa opatrení spoločenstva prijatých na základe nariadenia Rady (ES) č. 384/96, nariadenia (ES) č. 2026/97 alebo tohto nariadenia (ďalej len "opatrenie na urovnanie sporu"), Rada môže prijať jednoduchou väčšinou na návrh predložený Poradným výborom, vytvoreným na základe článku 15 nariadenia (ES) č. 384/96 alebo článku 25 nariadenia (ES) č. 2026/97 ("Poradný výbor"), jedno alebo viac týchto opatrení, keď sa domnieva, že je potrebné: a) zrušiť alebo zmeniť a doplniť opatrenie alebo b) prijať iné osobitné opatrenia, ktoré sa považujú za potrebné za určitých okolností. 2. Na účely prijatia opatrení v odseku 1 môže Komisia požadovať od zainteresovaných strán, aby poskytli všetky potrebné informácie s cieľom doplnenia informácii získaných počas vyšetrovania, ktorého výsledkom je prijatie zmierovacieho opatrenia. 3. Ak je vhodné uskutočniť prieskum pred alebo súčasne s prijatím opatrení podľa odseku 1, Komisia začne takéto preskúmanie po konzultácii s Poradným výborom. 4. Ak je potrebné pozastaviť opatrenie na urovnanie sporu alebo ho zmeniť a doplniť, takéto pozastavenie zaručí Rada na stanovené časové obdobie, konajúc na základe hlasovania jednoduchou väčšinou na návrh predložený Komisiou po porade s Poradným výborom. Článok 2 1. Rada môže takisto prijať opatrenia uvedené v článku 10 ods. 1, aby sa vzal do úvahy právny výklad vypracovaný v správe prijatej OUS s ohľadom na opatrenie, ktoré nie je potrebné na urovnanie sporu, ak sa domnieva, že je to vhodné. 2. Na účely prijatia opatrení v odseku 1 môže Komisia požadovať od zainteresovaných strán, aby poskytli všetky potrebné informácie s cieľom doplnenia informácii získaných počas vyšetrovania, ktorého výsledkom je prijatie opatrenia, ktoré nie je potrebné na urovnanie sporu. 3. Vtedy, ak je vhodné uskutočniť prieskum pred alebo súčasne s prijatím opatrení podľa odseku 1, Komisia začne takéto preskúmanie po porade s Poradným výborom. 4. Ak je vhodné pozastaviť opatrenie, ktoré nie je potrebné na urovnanie sporu, alebo zmenené a doplnené opatrenie, takéto pozastavenie zaručí Rada na stanovené časové obdobie, konajúc na základe hlasovania jednoduchou väčšinou na návrh predložený Komisiou po porade s Poradným výborom. Článok 3 Akékoľvek opatrenia prijaté podľa nariadenia nadobudnú účinnosť dňom nadobudnutia ich platnosti, ak nie je ustanovené inak, a nestanoví sa tým základ pre úhradu cla zavedeného k tomuto dátumu. Článok 4 Toto nariadenie nadobúda účinnosť dňom jeho uverejnenia v Úradnom vestníku spoločenstiev. Uplatňuje sa na správy prijaté OUS po 1 januári 2001. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli 23. júla 2001 Za Radu predseda A. Neyts-uyttebroeck [1] Ú. v. ES L 56, 6.3.1996, s. 1. Nariadenie naposledy zmenené a doplnené nariadením (ES) č.2238/2000. (Ú. v. ES L 257, 11.10.2000, s. 2). [2] Ú. v. ES L 288, 21.10.1997, s. 1. --------------------------------------------------